BWYD, CYMRU Enwi, cychwyn, rhychwantu a dirymu 1 1 Enw'r Rheoliadau hyn yw Rheoliadau Eitemau Ceramig mewn Cyffyrddiad â Bwyd (Cymru) 2006, sy'n dod i rym ar 30 Mehefin 2006 ac eithrio rheoliad 3(3)(a) a (b) a 4 sy'n dod i rym ar 30 Mehefin 2007. 2 Mae'r Rheoliadau hyn yn gymwys o ran Cymru. 3 Hepgorir is-baragraff (b) o Atodlen 3 (Diffiniad o gyfraith bwyd berthnasol) yn Rheoliadau Rheolaethau Swyddogol ar Fwyd Anifeiliaid a Bwyd 2006 . Dehongli 2 Yn y Rheoliadau hyn— ystyr “awdurdod gorfodi” (“ enforcement authority ”) yw awdurdod a grybwyllir yn rheoliad 5; ystyr “eitem geramig” (“ ceramic article ”) yw eitem— a weithgynhyrchwyd o gymysgfa o ddeunyddiau anorganig gyda chynnwys cleiog neu silicad uchel yn gyffredinol y cafodd symiau bach o ddeunyddiau organig efallai eu hychwanegu atynt. Caiff y cyfryw eitem ei siapio'n gyntaf ac mae'r siâp a geir drwy hyn yn cael ei osod yn barhaol drwy ei gwresogi. Gellid ei gwydro, ei henamlo a/neu ei haddurno; y mae bwriad iddi, yn ei chyflwr gorffenedig, ddod i gyffyrddiad â bwydydd, neu sydd mewn cyffyrddiad â bwydydd, a bwriadwyd hi at y diben hwnnw; ond nid yw'n cynnwys eitem a gyflenwir fel hynafolyn; ystyr “y Gymuned” (“ the Community ”) yw'r Aelod-wladwriaethau a Norwy, Gwlad yr Iâ a Liechtenstein; ystyr “mewnforio” (“ import ”) yw rhyddhau rhywbeth yn y DU i gylchrediad rhydd yn y Gymuned; ystyr “rhoi ar y farchnad” (“ place on the market ”) yw dal eitemau ceramig ar gyfer eu gwerthu, gan gynnwys cynnig eu gwerthu neu unrhyw ffurf arall ar drosglwyddo p'un ai'n ddi-dâl ai peidio, a'r gwerthu, dosbarthu a ffurfiau eraill ar drosglwyddo eu hunain. Terfynau ar drosglwyddo plwm a chadmiwm 3 1 Rhaid i symiau o blwm a chadmiwm a drosglwyddir o eitem geramig beidio â mynd dros y terfynau a osodir yn Atodlen 1. 2 Penderfynir cydymffurfedd â pharagraff (1) drwy gynnal profion a dadansoddi yn unol ag Atodlen 2 oni ddangosir nad oedd y deunyddiau a ddefnyddiwyd i wneud yr eitemau ceramig yn cynnwys plwm neu gadmiwm. 3 Ni chaiff neb— a gweithgynhyrchu b mewnforio, neu c rhoi ar y farchnad, eitem geramig nad yw'n cydymffurfio â'r gofynion ym mharagraff (1). Datganiad o Gydymffurfio 4 1 Rhaid i weithgynhyrchydd neu werthwr eitem geramig na ddaeth hyd yn hyn i gyffyrddiad â bwyd ddarparu datganiad ysgrifenedig yn unol ag Atodlen 2 i fynd gyda'r eitem yn y cyfnodau marchnata hyd at a chan gynnwys y cyfnod manwerthu. 2 Rhai i'r datganiad gael ei ddyroddi gan y gweithgynhyrchydd neu gan werthwr sydd wedi ymsefydlu yn y Gymuned. 3 Rhaid i weithgynhyrchydd neu fewnforiwr eitem geramig i'r Gymuned, pan ofynnir iddo, drefnu bod dogfennau priodol ar gael i awdurdod gorfodi sy'n dangos cydymffurfiaeth â gofynion rheoliad 3(1) gan gynnwys— a canlyniadau'r dadansoddi a wnaed, b amodau'r prawf, ac c enw a chyfeiriad y labordy a wnaeth gynnal y prawf, neu ch tystiolaeth na wnaeth y deunyddiau a ddefnyddiwyd i wneud yr eitem geramig ddod i gyffyrddiad â phlwm neu gadmiwm. 4 Nid yw'r rheoliad hwn yn gymwys i eitem geramig sy'n ail-law. Gorfodi 5 Yr awdurdodau canlynol sydd i weithredu a gorfodi'r Rheoliadau hyn— a pob awdurdod bwyd yn ei ardal; b pob awdurdod iechyd porthladd yn ei ddosbarth. Tramgwyddau a chosbau 6 1 Mae person sy'n mynd yn groes i ddarpariaeth yn rheoliadau 3(3) neu 4(1) neu (3) yn euog o dramgwydd. 2 Mae person sy'n euog o dramgwydd o dan baragraff (1) uchod yn agored a ar gollfarn ar dditiad, i ddirwy neu gyfnod yn y carchar nad yw'n fwy na dwy flynedd, neu'r ddau; neu b ar gollfarn ddiannod, i ddirwy nad yw'n fwy na'r uchafswm statudol neu gyfnod yn y carchar nad yw'n fwy na chwe mis, neu'r ddau. 3 Mewn rheithdrefn am dramgwydd o ran methiant i gydymffurfio â rheoliad 4 mae'n amddiffyniad i brofi bod yr eitem geramig y mae'r tramgwydd yn ymwneud â hi wedi'i rhoi ar y farchnad gyntaf yn y Gymuned cyn 20 Mai 2007. Cymhwyso Deddf Diogelwch Bwyd 1990 7 1 Mae darpariaethau canlynol Deddf Diogelwch Bwyd 1990 yn gymwys at ddibenion y Rheoliadau hyn, a dehonglir unrhyw gyfeiriad yn y darpariaethau hynny at y Ddeddf neu at Ran ohoni fel cyfeiriad at y Rheoliadau hyn— a adran 20 (tramgwyddau sy'n codi oherwydd bai person arall); b adran 21(1), (5) a (6) (amddiffyniad diwydrwydd dyladwy); c adran 33 (rhwystro swyddogion etc. ); ch mae adran 34 o'r Ddeddf (terfyn amser ar gyfer erlyn) yn gymwys i dramgwyddau o dan reoliad 6 fel y mae'n gymwys i dramgwyddau y gellir eu cosbi o dan adran 35(2); d adran 35(1) , (2) a (3)(b) (cosbi tramgwyddau) i'r graddau y mae'n ymwneud â thramgwyddau o dan adran 33 fel y'i cymhwysir gan y rheoliad hwn; dd adran 36 (tramgwyddau gan gyrff corfforaethol); e adran 36A (tramgwyddau gan bartneriaethau Albanaidd); f adran 44 (amddiffyn swyddogion sy'n gweithredu'n ddidwyll). Llofnodwyd ar ran Cynulliad Cenedlaethol Cymru o dan adran 66(1) o Ddeddf Llywodraeth Cymru 1998 . D. Elis-Thomas Llywydd y Cynulliad Cenedlaethol 27 Mehefin 2006